FOTO Klaus Iohannis a absentat miercuri de la reuniunea Consiliului European privind Brexit. Cu câteva ore mai devreme vizita parcul arheologic din Pompei

Klaus Iohannis a absentat la reuniunea dedicată Brexit a Consiliului European de miercuri seară, după cum arată imaginile video și fotografiile făcute publice de instituția europeană. Reuniunea șefilor de stat sau de guvern din UE a avut loc la Bruxelles miercuri seară. Cu câteva ore mai devreme, Iohannis apărea în fotografii făcute la parcul arheologic din Pompei (Italia).

Consiliul European are mai multe formate, iar Iohannis a participat joi dimineață la reuniunea de la ora 10.30, înaintea căreia a susținut și o declarație de presă. În schimb, el nu a apărut în imaginile transmise de biroul de presă al Consiliului European de la summitul de miercuri seară, locul său fiind gol.

Miercuri, cu câteva ore înaintea summitului de la Bruxelles, Klaus Iohannis a vizitat împreună cu soția sa parcul arheologic din Pompei (lângă Napoli). Administrația parcului a postat pe contul de Facebook imagini cu președintele și soția sa în ținută informală. Anterior, Iohannis se întâlnise cu primarul orașului Napoli în ultima zi a vizitei de stat din Italia.

Administrația Prezidențială nu a răspuns la solicitările G4Media.ro până la ora publicării articolului.

Pe agenda oficială făcută publică de Cotroceni nu figura participarea la reuniunea dedicată Brexit a Consiliului European de miercuri seară.